S t a n o v i s k o
miestneho kontrolóra MČ B-NM k záverečnému účtu 
mestskej časti Bratislava-Nové Mesto
za rok 2011

V zmysle ustanovenia § 18f, ods. 1, pís. c/, zákona č. 369/1990 Zb.                 o obecnom zriadení, v znení neskorších predpisov a čl. 32, odst. 5 písm. a/ Štatútu hl. mesta SR Bratislavy, predkladám Miestnemu zastupiteľstvu mestskej časti Bratislava-Nové Mesto stanovisko k Záverečnému účtu mestskej časti Bratislava-Nové Mesto za rok 2011.

Záverečný účet mestskej časti Bratislava – Nové Mesto za rok 2011 je spracovaný v zmysle § 16, zákona č.583/2004 Z.z. o rozpočtových pravidlách územnej samosprávy a o zmene a doplnení niektorých zákonov. 
	
	Záverečný účet mestskej časti prezentuje výsledky rozpočtového hospodárenia za rok 2011 a sú v ňom prehľadne a konkrétne dokumentované dosiahnuté hospodárske výsledky. Poskytuje informácie o zdrojoch financovania mestskej časti a tiež o finančnom plnení príjmov a výdavkov, spôsobe ich tvorby, ako aj účely použitia. Materiál ďalej obsahuje údaje z účtovného výkazníctva, a to  účtovnú závierku za obdobie roku 2011, ktorá obsahuje Súvahu, zostavenú k 31.12.2011, Výkaz ziskov a strát k 31.12.2011 a Poznámky.

	Záverečný účet mestskej časti vyjadruje dosiahnuté výsledky rozpočtového hospodárenia, výsledky hospodárenia mimorozpočtových peňažných fondov, finančné usporiadanie vzťahov rozpočtových organizácií zriadených mestskou časťou, k rozpočtu mestskej časti a zúčtovanie poskytnutých príspevkov právnickým a fyzickým osobám, ktoré majú sídlo alebo trvalý pobyt na území MČ B-NM v zmysle VZN č. 4/2005, ako aj bilanciu aktív a pasív účtovnej jednotky MÚ B-NM. Zhodnocuje plnenie bežného rozpočtu, kapitálového rozpočtu a finančných operácií v súlade        s rozpočtovou klasifikáciou v členení podľa § 10 ods. 3, zákona č.583/2004 Z.z.         o rozpočtových pravidlách v znení n.p.. Vychádzajúc z uvedeného, vykazované výsledky hospodárenia na príslušných príjmových a výdavkových kapitolách rozpočtu mestskej časti sú obrazom jednak kvantitatívneho, ale aj kvalitatívneho realizovania finančnej politiky orgánov mestskej časti Bratislava-Nové Mesto.

Účtovníctvo bolo vedené v zmysle zákona č. 431/2002 Z.z. o účtovníctve v znení n.p. a v zmysle opatrenia MF SR č. 16786/2007-31, ktorým sa ustanovujú podrobnosti o postupoch účtovania a rámcovej účtovnej osnovy pre rozpočtové, príspevkové organizácie a obce. Podľa ustanovení § 20 zákona č. 431/2002 Z.z. predkladaný Záverečný účet mestskej časti má charakter Výročnej správy organizácie a obsahuje všetky predpísané náležitosti, ako je účtovná závierka za obdobie roku 2011, zhodnotenie plnenia rozpočtu  príjmov, čerpanie výdavkov          a nakladanie s mimorozpočtovými fondami. Pre overenie vedenia účtovníctva a zhodnotenie stavu majetku, vydal starosta mestskej časti Bratislava-Nové Mesto príkaz č. 9/2011, na vykonanie dokladovej inventarizácie majetku, záväzkov              a rozdielu majetku a záväzkov a pri zásobách na vykonanie fyzickej inventarizácie    a pri záväzkoch, rozdiele majetku a záväzkov na dokladovú kombinovanú inventarizáciu,  ktorou sa overil verný a pravdivý obraz vedenia účtovníctva ku dňu 31.12.2011.. Audítorka, na základe vyššie popísaných skutočností a na základe vlastného zisťovania, overila účtovnú závierku a vo svojom vyjadrení vyslovila názor, že účtovná závierka poskytuje verný a pravdivý obraz o majetkovej a finančnej situácii účtovnej jednotky MČ B-NM k 31.12.2011, ako aj o výsledkoch jej hospodárenia za rok 2011, ktorý sa skončil k uvedenému dátumu v súlade so zákonom o účtovníctve.

Predkladané stanovisko miestneho kontrolóra vychádza z vlastnej analýzy dosiahnutých príjmov a čerpania výdavkov rozpočtu mestskej časti. Vykazované príjmy a výdavky boli overené a porovnané s rozpočtom mestskej časti na rok 2011. Súčasťou overovania výsledkov hospodárenia zriadených organizácií bola aj účasť miestneho kontrolóra na vykonanom finančnom usporiadaní vzťahov so zriadenými rozpočtovými organizáciami, ktoré v súlade so zákonom č.583/2004 Z.z. o rozpočtových pravidlách územnej samosprávy v znení n.p. sa uskutočnilo v marci 2011.

 Súčasťou stanoviska k záverečnému účtu sú aj vlastné kontrolné zistenia útvaru miestneho kontrolóra, vyplývajúce z výsledkov previerok, vykonaných               v hodnotenom období na ostatných oddeleniach MÚ a zriadených organizáciách. 	

	Rozpočtové hospodárenie mestskej časti Bratislava-Nové Mesto sa v roku 2011 riadilo rozpočtom, schváleným uznesením MZ MČ B-NM č. 2/04 dňa 17.3.2011. Rozpočet sa v priebehu rozpočtového roka upravoval jedenkrát, a to schválením uznesenia MZ MČ B-NM č. 7/05 dňa 03.11.2011. V priebehu rozpočtového roka sa vyskytli situácie, ktoré bolo treba okamžite riešiť a preto pre zabezpečenie neplánovaných a nevyhnutných výdavkov bolo prijatých 38 rozpočtových opatrení starostu mestskej časti, vydaných  v  zmysle uznesenia MZ MČ B-NM č.2/04 B. 

	Rozpočet na rok 2011 bol schválený ako vyrovnaný v celkovom objeme zdrojov vo výške 16.350.100,- €. Bežný rozpočet bol schválený v objeme zdrojov vo výške 13.791.991,- € a kapitálový rozpočet  bol schválený v objeme zdrojov vo výške 1.118.551,- € a prevodom z rezervného fondu na krytie kapitálových výdavkov vo výške 1.439.558,- €. Upravený rozpočet bol schválený ako prebytkový s prebytkom 765.026,- €, a to z dôvodu príjmovej finančnej operácie za predaj akcií v DEXIA banke. Objem zdrojov bol schválený vo výške 16.724.673,- € a objem výdavkov bol schválený vo výške 15.959.647,- €. Bežný rozpočet bol schválený v objeme zdrojov vo výške 14.442.849,- €, kapitálový rozpočet bol schválený v objeme zdrojov vo výške 109.750,- € a zdroje z finančných operácií v objeme 2.172.074,- €. 

	Skutočné plnenie príjmovej časti rozpočtu za rok 2011 bolo vo výške 15.220.454,29 €, čo je 91,0 % plnenie predpokladaných príjmov a výdavkovej časti rozpočtu vo výške 14.263.790,63 €, čo je 89,4 % plnenie predpokladaných výdavkov. Rozpočtové hospodárenie skončilo s prebytkom vo výške 956.663,46 €, z čoho príjem vo výške 752.654,72 € bol naplnený z predaja cenných papierov.
	Plnenie príjmov bežného rozpočtu bolo vo výške 14.308.661,70 €, čo je plnenie na 99,1 %. Daňové príjmy boli splnené vo výške 7.310.266,84 €, čo je plnenie na 98,18 %, keď výpadok dane je vo výške 134.908,16 €. Nedaňové príjmy boli splnené vo výške 3.485.236,16 €, čo je plnenie na 97,9 %, keď výpadok je vo výške 73.174,84,- €. Tuzemské bežné granty a transfery boli splnené vo výške 3.513.158,70 €, čo je plnenie na 102,1 %, keď lepšie plnenie bolo dosiahnuté hlavne sponzorskými darmi. 

	Kapitálové príjmy boli splnené vo výške 104.137,87 €, čo predstavuje plnenie na 94,9 %. a je nižšie o 5.612,13 €, a to neplnením predpokladaných príjmov z predaja pozemkov.

	Plnenie bežných a kapitálových výdavkov je podrobne spracované                  v monitorovacej správe, spracovanej k 31.12.2011 v predkladanom programovom rozpočte MČ B-NM za rok 2011. Programový rozpočet je členený podľa oblastí kam smerujú výdavky a je zostavený v 9 programoch s určením výšky finančných prostriedkov, stanovenými zámermi, cieľmi a merateľnými ukazovateľmi, ktoré sú bližšie špecifikované prostredníctvom podprogramov a prvkov. V predloženej správe je podrobne vyhodnotený každý program, podprogram a prvok s osobnou zodpovednosťou príslušnej osoby. 

	Vo výdavkovej časti rozpočtu bola zo strany vedenia mestskej časti dodržaná zásada opatrnosti, keď výdavok bol povolený len vtedy, keď bol krytý finančnými prostriedkami na príjmovej časti.

Súčasťou vyhodnotenia záverečného účtu je aj preverenie tvorby a čerpania mimorozpočtových peňažných fondov. Hospodárenie fondov sa riadilo schváleným rozpočtom. V rámci zostavovania rozpočtu sa z rezervného fondu plánovala previesť na krytie potrieb kapitálových výdavkov rozpočtu čiastka 1.439.558,- €. V skutočnosti sa použili prostriedky vo výške 55.000,- €. Použitie fondu rozvoja bývania sa v rámci rozpočtu neplánovalo. Tvorba fondov, ako aj ich použitie, bolo v súlade so zákonom. 
Účelový mimorozpočtový peňažný fond, tvorený zo sponzorských darov, sa riadi štatútom fondu MČ B-NM. Použitie prostriedkov z fondu, ako aj jeho tvorba, bola v súlade s touto internou normou.
	Sociálny fond sa tvorí z povinného prídelu, vypočítaného z hrubých miezd zamestnancov. Použitie fondu je upravené v kolektívnej zmluve medzi vedením mestskej časti a zamestnancami úradu zastúpenými odborovou organizáciou.  Tvorba fondu, ako aj jeho použitie, prebiehalo v súlade s prijatými zásadami.

 V súlade so zákonom č.583/2004 Z.z. o rozpočtových pravidlách územnej samosprávy v znení n.p. bolo v priebehu mesiaca marec 2012 vykonané finančné usporiadanie vzťahov so zriadenými organizáciami voči zriaďovateľovi.                            V organizáciách boli prekontrolované hlavné knihy hospodárenia a zhodnotené bolo plnenie záväzných ukazovateľov a návrh usporiadania výsledkov hospodárenia organizácií. Vo všetkých zriadených organizáciách hospodárili v súlade so schváleným rozpočtom a rozpočtovými opatreniami, dodržali záväzné ukazovatele      i úlohy. Na základe zistených skutočností je navrhnuté všetky účtovné závierky organizácií za rok 2011 schváliť.

   Pri finančnom vysporiadaní vzťahov k iným subjektom, pôsobiacim na území MČ B-NM, bolo preverené aj poskytnutie finančných príspevkov podľa VZN č.4/2005. O dotácie požiadalo 87 jednotlivcov a organizácií, z ktorých bolo 9 zamietnutých. Finančné príspevky boli poskytnuté v 63 prípadoch v celkovej výške 42.290,13 €, z toho dotácie z rozpočtu vo výške 13.814,95,- € a z účelového fondu vo výške 28.475,18 €. 

Konštatujem, že záverečný účet mestskej časti Bratislava-Nové Mesto za rok 2011 bol v súlade s § 9, ods. 3 zákona č. 369/1990 Zb. o obecnom zriadení,   v znení neskorších zmien a doplnkov, zverejnený na vývesnej tabuli Miestneho úradu 15 dní pred zasadnutím Miestneho zastupiteľstva.

Predložený Záverečný účet za rok 2011 analyticky hodnotí dobré plnenie jednotlivých častí rozpočtu za rok 2011. Materiál je spracovaný prehľadne, odborne na vysokej úrovni.

Vyhodnotením  hospodárenia mestskej časti za rok 2011 môžem konštatovať, že splnilo svoje základné poslanie zabezpečiť financovanie rozpočtom stanovených úloh a zámery rozpočtu v plnej miere realizovať. Vzhľadom na vyššie uvedené, odporúčam Miestnemu zastupiteľstvu záverečný účet mestskej časti za rok 2011

schváliť.

V Bratislave dňa 24.5.2012	                                  Ing. Ján Dubravec
      miestny  kontrolór